Justitsminister Morten Bødskov (S) kunne sent tirsdag aften i programmet Deadline 22:30 ikke give værten Martin Krasnik svar på, hvordan den nuværende offentlighedslov skader regeringens arbejde.

I løbet af cirka 28 minutter kom ministeren hver gang med tænkte og hypotetiske eksempler. Det skete mere end tretten gange.

Programmets vært Martin Krasnik forsøgte at få justitsministeren til at give et eller flere eksempler på, hvor og hvordan mere offentlighed kan skade regeringens arbejde.

- Et fortroligt rum i processen

Seerne hørte flere gange justitsministeren sige, at det er helt rimeligt, at politikerne kan arbejde i et fortroligt rum, når de de arbejder med forslag og idékataloger og andet, der endnu ikke er færdigt materiale.

- Det er et fortroligt rum i processen, slog Morten Bødskov fast i Deadline 22:30.

Cirka halvvejs inde i programmet, konstaterede Martin Krasnik, at det må være hårdt at være politiker.

- Nu har du sagt de samme ting igen og igen.

Bredt flertal for at hemmeligholde

Den nye offentlighedslov udspringer af en aftale mellem regeringen, Venstre og De Konservative.

Den nye lov vil betyde, at dokumenter udvekslet mellem ministerier og styrelser bliver undtaget fra aktindsigt, ligesom korrespondancer mellem ministre og folketingsmedlemmer bliver mørklagt.

Også i De Radikales bagland er der modstand mod offentlighedsloven.

Morten Bødskov kalder den nye offentlighedslov en sikring af, at regeringsapparatet kan fungere mest effektivt.